  Виталий Пронин Та нуналъёсы Сарапул ёросысь Сигаево черкогуртысь «Кам ӟардонъёс» удмурт культурая центр, арлы йылпумъянъёс лэсьтыса, бадӟым ужрад ортчытӥз. Отчы ӧтемын вал данэ потэм нылкышноос - пудо сюдон удысын тыршисьёс: Нина Камашева, Галина Шадрина, Галина Жижина, Галина Суворова, Лидия Нурисламова, Надежда Шараборина. Ваньзылэн соослэн вылӥ наградаоссы вань.Нылкышноосты ӟечкылазы Сигаево шор ёзо школаен кивалтӥсь, депутат Людмила Шаронова, Сигаево муниципал кылдытэтлэн йырыз Олег Никонов но мукетъёсыз. Нылкышноослы сӥзьыса, асьсэлэсь кылбуръёссэс лыдӟизы нылпиос, кырӟазы-веразы Дэри ёросысь Пальники гуртысь «Тюрагай» ансамбль но Сарапул ёросысь Соколовка гуртысь «Ялыке» коллектив.Ужын бадӟымесь вормонъёс басьтэм сяна, та нылкышноос ваньзы ик синмаськымонэсь кузпалъёс, анайёс но песянайёс луо. Пӧлысьтызы одӥгез - Надежда Шараборина - кема аръёс ӵоже Сигаево совхоз-техникумын скал кыскись луыса тыршиз. Удмурт центре 2009-тӥ арысен ветлэ ини. Сцена вылын кырӟа но, вера но, шудэ но. Нош кыӵе ческыт пӧраське! Удмурт сиёнъёсты дасянъя мастер-классъёс ортчытъя. Тужгес но ческыт пӧрмо солэн перепечъёсыз. Киосыз зарни пужъятскон-керттӥськон ласянь но. Егит дырысеныз пудо котырын тыршиз: осеменатор но вал, скал но кыскиз, кунян но сюдӥз.- Нырысь-валысь группаям 25 скал вал, - тодаз вае Надежда Петровна. - Ваньзэ соосты киын кыскимы. Собере аппаратъёс кылдӥзы. Соку ини скалъёсы 55-ёзь йылӥзы. Турын-куроез но, силосэз но киын пырталлямы. Посыпкаез - тыбырамы, йӧлэз но вуэз карнанъёсын нуллылӥмы. Эшшо киямы ведра кутӥськомы на вал. Скалъёсмы чылкыт азьын мед улозы шуыса, пила пызез гидъёсы тазъёсын пырталлямы. Скалъёсмес нуналаз 3 пол кыскылӥмы. Ӵукназэ 3-4 часын султӥськом вал. Изем потыса ик, дыр ортчиз. Кызьы ваньзэ со секытэз чидамы? Паймисько. Егит дыръя жадёнэз валано ӧвӧл, лэся.Ужез гажаны пичиысен милемыз дышетӥз нэнэмы. Со ачиз но кема аръёс ӵоже Кияса ёросысь «Рассвет» колхозын тыршиз. Ма, анай-атайлэн ми 8 нылпиос вал. Дядяймылэн уждунэз - 30 манет. Война бере кинлы меда капчи вал? Мон 1947-тӥ арын вордскиськем. Пичиысен анай-атайлы юрттоно луылӥз: ыж но, кунян но возьмамы, колхоз ужын тыршылӥмы. Тодӥсько на, кызьы милемыз, тэшкылиосты, уйёсы клевер люканы нуллылӥзы. Нуназе, пе, шунды шорын со куасьме, пырге. Секытлэсь ӧм кышкалэ, котькыӵе уже шумпотыса мынылӥмы. Тӥни озьы ик кыдамы, луоз. 1975-тӥ арысен скал кыскись луыса ужаны кутски.1978-тӥ арын синмаськымон ужамез понна Надежда Петровналы сётӥзы данъян грамота. 1981-тӥ арын ёросысь устоез скал кыскись луиз. Уно аръёс ӵоже та нимез нуллӥз. 1983-тӥ арын нылкышноез данъязы «За преобразование Нечерноземья РСФСР» медален.Надежда Петровна туннэ ужысь ветеран, дораз шутэтске.- Секыт ке но ужмы вал, нокин ӧз ӝожтӥськылы. Ваньмы одӥг семья кадь тупаса, шумпотон-куректонмес вормыса, улӥмы. Ай кырӟаны-вераны но вуттӥськылӥмы.Надежда Шараборина кузпалэныз 4 пинал вордӥзы. Табере соослэн 4 нуныкайёссы будо. Песянай тэк улыны чик уг чида: мыло-кыдо пыриське «Кам ӟардонъёс» удмурт центре. Со - шунды кадь: пиштэ, шунтэ, шумпоттытэ, ваньмызлы капчи мылкыд сётэ.Нина БЕХМЕТОВА, Сарапул ёросысь Сигаево черкогуртысь «Кам ӟардонъёс» удмурт центрен кивалтӥсь. Теги: Сарапул  